Komisijos sprendimas
2000 m. vasario 25 d.
iš esmės pripažįstantis dokumentų, pateiktų nuodugniai patikrinti dėl spinosado įrašymo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumą
(pranešta dokumentu Nr. C(2000) 476)
(tekstas svarbus EEE)
(2000/210/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 1999/80/EB [2], ir ypač į jos 6 straipsnio 3 dalį,
kadangi:
(1) Direktyvoje 91/414/EEB (toliau - direktyva) yra numatyta parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą.
(2) Pareiškėjas pateikė kelių valstybių narių institucijoms dokumentus, kad į direktyvos I priedą būtų įrašyta veiklioji medžiaga.
(3) 1999 m. liepos 19 d. Dow AgroSciences pateikė Nyderlandų institucijoms dokumentus dėl veikliosios medžiagos spinosado.
(4) Minėtos institucijos pranešė Komisijai dokumentų pirmojo patikrinimo rezultatus, kad būtų užtikrinta, jog pateikta visa II priede nustatyta informacija, o bent vieno augalų apsaugos produkto, savo sudėtyje turinčio minimos veikliosios medžiagos, atveju - direktyvos III priede. Vėliau pagal 6 straipsnio 2 dalies nuostatas pareiškėjas pateikė Komisijai ir kitoms valstybėms narėms dokumentus.
(5) Dokumentai dėl spinosado 1999 m. rugpjūčio 17 d. buvo perduoti Augalų sveikatos nuolatiniam komitetui.
(6) Direktyvos 6 straipsnio 3 dalyje reikalaujama Bendrijos lygiu patvirtinti, kad visi dokumentai iš esmės atitinka direktyvos II priede numatytus informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - direktyvos III priede numatytus reikalavimus.
(7) Toks patvirtinimas yra būtinas, kad būtų atliktas nuodugnus dokumentų patikrinimas ir valstybėms narėms būtų suteikta galimybė išduoti laikiną registraciją augalų apsaugos produktams, savo sudėtyje turintiems šios veikliosios medžiagos, atsižvelgus į direktyvos 8 straipsnio 1 dalyje nustatytas sąlygas, ypač į sąlygą išsamiai įvertinti veikliąją medžiagą ir augalų apsaugos produktą pagal direktyvos reikalavimus.
(8) Toks sprendimas nepanaikina galimybės prašyti pareiškėjo pateikti papildomos informacijos, jei nuodugnaus patikrinimo metu paaiškėtų, kad tokia informacija yra reikalinga sprendimui priimti.
(9) Valstybės narės ir Komisija susitaria, kad Nyderlandai tęs nuodugnų dokumentų dėl spinosado patikrinimą.
(10) Nyderlandai kuo greičiau, bet ne vėliau kaip per vienerius metus, nusiųs Komisijai ataskaitą, išdėstančią patikrinimų išvadas, kartu su visomis rekomendacijomis dėl įrašymo arba neįrašymo ir visas su tuo susijusias sąlygas. Gavus ataskaitą, visos valstybės narės tęs nuodugnų patikrinimą Augalų sveikatos nuolatiniame komitete.
(11) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šie dokumentai yra laikomi iš esmės atitinkančiais II priede nustatytus informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - direktyvos III priedo reikalavimus, atsižvelgiant į numatytą naudojimą:
Dow AgroSciences Komisijai ir valstybėms narėms pateikti dokumentai dėl spinosado kaip veikliosios medžiagos įrašymo į Direktyvos 91/414/EEB I priedą, kurie 1999 m. rugpjūčio 17 d. buvo perduoti Augalų sveikatos nuolatiniam komitetui.
2 straipsnis
Šis sprendimas skirtas valstybėms narėms.
Priimta Briuselyje, 2000 m. vasario 25 d.